Dié Gauteng-munisipaliteit se krag nie nou afgesnyArgieffoto: GCIS Die Emfuleni-munisipaliteit in Gauteng se kragvoorsiening sal nié meer volgende maand afgesny word nie nadat die Gautengse provinsiale tesourie betaalplanne met Eskom onderhandel het. Dié munisipaliteit en gedeeltes van die Midvaal-omgewing sou in Oktober sonder krag gewees het as gevolg van agterstallige betalings. Barbara Creecy, Gauteng se LUR vir finansies, sê die provinsiale regering het nou saam met die Emfuleni-munisipaliteit én Eskom onderhandel om ŉ ooreenkoms te bereik. “As gevolg van hierdie onderhandelinge het ons ŉ brief van Eskom ontvang wat sê dat hulle nie meer die kragvoorsiening op 3 Oktober sal stop nie,” sê sy. Creecy sê dit beteken dat Midvaal ook kragvoorsiening sal hê aangesien die nywerheidsgebied van dié omgewing ŉ ooreenkoms met Emfuleni het wat krag aan hulle voorsien. “Ons sal saam met die relevante munisipaliteite werk om te verseker dat die betalingsplan vir uitstaande skuld nagekom word om kragonderbrekings te vermy, aangesien dit ŉ negatiewe impak het op inwoners, besighede en die ekonomie.” Die DA het in Mei vanjaar gesê die Emfuleni-munisipaliteit is al meer as R100 miljoen aan Eskom verskuldig en ook meer as R200 miljoen aan Rand Water.